新樂府 澗底松	念寒儁也
作者：白居易
朝代：唐

paragraphs: 有松百尺大十圍，生在澗底寒且卑。
澗深山險人路絕，老死不逢工度之。
天子明堂欠梁木，此求彼有兩不知。
誰喻蒼蒼造物意，但與之材不與地。
金張世祿原憲貧，牛衣寒賤貂蟬貴。
貂蟬與牛衣，高下雖有殊。
高者未必賢，下者未必愚。
君不見沈沈海底生珊瑚，歷歷天上種白榆。